กระทรวงวัฒนธรรม จัดพิธีอัญเชิญไฟพระฤกษ์สมเด็จพระสังฆราช ถวายเจ้าคณะจังหวัดจุดในพิธีสวดมนต์ข้ามปี
กระทรวงวัฒนธรรม จัดพิธีอัญเชิญไฟพระฤกษ์สมเด็จพระสังฆราช ถวายเจ้าคณะจังหวัดจุดในพิธีสวดมนต์ข้ามปี นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานในพิธีอัญเชิญไฟพระฤกษ์ประทานจากสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก เพื่ออัญเชิญไปในการประกอบกิจกรรมสวดมนต์ข้ามปี ถวายพระราชกุศล เสริมสิริมงคลทั่วไทย ประจำปี 2563 โดยมีเจ้าหน้าที่สำนักงานวัฒนธรรมจังหวัด 77 จังหวัดร่วมพิธีอัญเชิญไปถวายแด่เจ้าคณะจังหวัดต่างๆ นำไปมอบแก่เจ้าอาวาสวัดที่จัดพิธีทั่วประเทศ เพื่อเตรียมความพร้อมในการประกอบพิธี ระหว่างวันที่ 31 ธันวาคม 2562 ถึง 1 มกราคม 2563 เพื่ออุทิศถวายพระราชกุศลแด่สมเด็จพระบูรพมหากษัตริยาธิราช พระบาทสมเด็จพระเจ้าอยู่หัว สมเด็จพระนางเจ้าฯ พระบรมราชินี และพระบรมวงศานุวงศ์ทุกพระองค์รัฐมนตรีว่าการกระทรวงวัฒนธรรม กล่าวว่า เนื่องในเทศกาลส่งท้ายปีเก่าต้อนรับปีใหม่ รัฐบาลได้มอบหมายให้จัดกิจกรรมประกอบด้วย การจัดขบวนแห่อัญเชิญพระบรมสารีริธาตุ พระพุทธรูปสำคัญ จากพระบรมมหาราชวัง มายังมณฑลพิธีท้องสนามหลวงไปประดิษฐานให้ประชาชนได้สักการะ  สำหรับพิธีสวดมนต์ข้ามปีจะมีขึ้นตั้งแต่วันที่ 31 ธันวาคม 2562 จนถึงรุ่งเช้าวันที่ 1 มกราคม 2563 ประกอบด้วยกิจกรรมแสดงธรรม สวดมนต์ พิธีถวายพระพรชัยมงคลและเมื่อถึงเวลาข้ามปีใหม่พระสงฆ์จะประกอบพิธีเจริญพุทธมนต์และสวดบทชัยมงคลคาถา วัดทั่วประเทศลั่นฆ้องชัยจำนวน 9 ครั้ง และรุ่งเช้าวันที่ 1 มกราคม 2563 มีพิธีทำบุญตักบาตรพระสงฆ์ ณ ท้องสนามหลวงและวัดทั่วประเทศ สำหรับปีนี้คาดหวังจะมีผู้สนใจเข้าร่วมกิจกรรมเกิน 20 ล้านคน